הספד לניסים טל

16.12.2018

ניסים חברנו היקר והאהוב,

המומים וכואבים אנו עומדים כאן, מרכינים ראש ופשוט לא מאמינים שעזבת אותנו. לכתך בטרם עת משאירה בנו חור ענק שלא יאוחה. כבר שנים אנחנו חבורה שכזו, שהתגבשה לה באקראיות מוחלטת שנבעה מהעובדה שכולנו בחרנו לגור כאן, באלון הגליל.

עשרים ושש שנים של חיבור אנושי בין קבוצת משפחות שפשוט הרגישו ומרגישות שזו מהותה של חברות. הילדים אמנם גדלו וכל אחד בדרכו אך אנו ממשיכים להיפגש לארוחות משותפות, ערבי רכילות וקפה, פיתות בטאבון במוצאי פסח, ימי הולדת, טיולים בארץ ובחו"ל ועוד כהנה וכהנה. במשך הזמן הוספנו נדבך נוסף ל"דבק" הזה שביננו והוספנו גם תת-קבוצות – הנשים חוגגות את ימי ההולדת שלהן לחוד, ואילו אנו, הבנים, יוצאים לנגב חומוס (כמו שרק גברים עושים) אחת לחודש.

בנינו כאן מרקם אינטימי של אנושיות, חברות, הערכה, עזרה הדדית, תמיכה והרבה אהבה שנסמכה על כל אחת ואחד מבני ובנות הזוג ויצרנו כאן דינמיקה של ידידות אמת עמוקה. התווכחנו בכל פורום על כל נושא כמעט. אתה ניסים, היית (וקשה להאמין שאני מדבר עליך בלשון עבר) אלוף הווכחנים, ועל כל משפט שמישהו היה אומר, תמיד ידעת להציב דעת נגד, לעיתים לשם יצירת ענין בשיחה ולעיתים מתוך אמונה עמוקה בטענותיך, לספר על איזו תיאוריה עליה קראת או שמעת שמעמידה בספק נכונות של העמדה שהציג האחר. הידיעות הרחבות שהיו לך בכל תחום, תמיד עודדו שיחות ערות ומעניינות שהגיעו למחוזות רחוקים ונתנו לכל אחד מאתנו הרבה חומר למחשבה.

איש ספר עם ראש פתוח, מוכנות להקשבה וקבלת דעתו של האחר, אוהב אדם, חבר אמיתי שנותן כל מה שיש לו כי אהבה הייתה פשוט בסיס קיומך.

לא היה נושא עליו לא דברנו – שיווין, אחווה, גזענות, פוליטיקה, כלכלה, שחיתות, מדע, טבע, כימיה, מתמטיקה, ספרות, אקטואליה, והרבה על מים – איכות מים, טיפול במים, שימור מים וכל דבר שקשור למים שהיה תחום המומחיות הכי גדול שלך. בכל נושא תמיד הייתה לך דעה נחרצת וידע רב. היו בחבורה לא מעט ויכוחים אך גם לא מעט הסכמות וזה מה שעשה את המפגשים אתך כל כך מהנים.

לא פעם הזכרת לנו שלתאוריית "האפליה הגזעית בארץ" אין שום בסיס ונתת את עצמך כדוגמא. איך הצלחת להוכיח לעצמך ולסביבה שעם כוח רצון אפשר להגיע לאן שרוצים ואת זאת גם הנחלת לילדיך. אתה באמת עשית זאת - קריירה מרשימה בתחום הנדסת המים, משפחה לתפארת וחיים מלאים ועשירים.

כל כך יחסרו לי המפגשים אתך, על אספרסו אצלי או אצלך בגינה, ההליכות המשותפות עם הכלבות ביער או לנחל, סיעורי המוחות שהיינו עושים בכל פעם, שיחות מעניינות בתחומים רבים, חלומות שטווינו יחד לפתוח בית קפה במשותף, לפתח מכשיר כלורינציה אוטומטי למכלי מים באזורים מוכי אסון ומחנות מבודדים, העזרה שהושטת לי בכל פעם שמכשיר חשמלי התקלקל בביתי, ההתייעצויות שלך איתי בנושאי הנדסה וסתם שיחות נפש שהיינו מנהלים על כל נושא שבעולם. כל כך תחסר לכולנו החברות שלך, החיוך מאוזן לאוזן, האהבה שלך.

כמו בכל שנה יצאנו אל הנגב שמונה אך הפעם חזרנו שבעה. אם יש בנו איזה קורטוב של נחמה זו העובדה שעזיבתך אותנו הייתה באחד המקומות היפים בארץ, בלב הנגב, על שביל ישראל, מוקף בחבורה של אנשים שאוהבת אותך מאד.

"וגדול מאד, מאד הכאב! היה איש – וראו: איננו עוד, ושירת חייו באמצע נפסקה עוד שיר מזמור אחד היה לו, והנה אבד המזמור לעד אבד לעד" (ח.נ. ביאליק)

טובה, אמיתי, אביב, אדווה, אופיר והמשפחה – מי ייתן ולא תדעו עוד צער

 אתכם לתמיד

 החברה מאלון הגליל